《雨中过颜东郊五首 其二》
明代·孙承恩

扁舟荡双楫，溪涧穿窈窕。雨行良不恶，况得所历妙。

依依墟里烟，落落展遐眺。冥濛云树昏，荏苒风竹掉。

高桑布谷鸣，远渚鹳鹤叫。时惟农事急，蓑笠逮翁媪。

小桥曲通村，竹所期遥造。不似山阴翁，匆匆遽回棹。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。